Poul Nødgaard (DF), 2005-05-19:
Det her forslag, vi ser fra Enhedslisten i dag, er jo en total uændret genfremsættelse.
Jeg gjorde mig den ulejlighed, at jeg læste forhandlingerne fra den 25. maj 2004, da det var til forhandling, og så sad jeg og tænkte ved mig selv: Hvis jeg nu var Enhedslisten, tror jeg nok, jeg måske ville have omarbejdet forslaget, så det tog lidt mere hensyn til nogle af de mange kritiske punkter, der fremkom ved førstebehandlingen, og som vi så bliver nødt til at gentage her i dag.
Det ville jeg selv have gjort for måske at have skabt lidt større sympati for forslaget.
Men når det er sagt, skal der ikke herske skygge af tvivl om, at endda meget velfungerende lokalråd allerede i denne stund findes i en lang række kommuner.
Der er heller ingen tvivl om, at med den kommunalreform, der nu snart træder i kraft, hvor kommunerne, hvilket også hr. Ole Stavad var inde på, bliver kæmpestore nogle steder, er man ganske enkelt fra den nye kommunalbestyrelses side nødt til at finde en ordning, der binder den pågældende kommune sammen på en god og en hensigtsmæssig måde.
Nogle steder har man gjort det på en måske lidt anden måde end lokalrådet i min egen kommune.
I Ringsted, der i dag er Sjællands største kommune geografisk set, hvor der er 35 km fra den ene side af kommunen til den anden – nu nævner hr. Ole Stavad, at i hans nye kommune bliver der 80 km – gjorde vi det i 1970, at vi lavede et landdistriktsudvalg, og for at give det landdistriktsudvalg styrke består det både af kommunalpolitikere fra de politiske partier og en lang række repræsentanter, der er interesseret i landdistriktsforhold.
Jeg må så sige, at der ud over landdistriktsudvalget, som er gældende for hele storkommunen Ringsted, også er nogle enkelte steder, hvor der er lokalråd, med hvilke kommunen også har et formidabelt godt samarbejde.
Med hensyn til at vi ikke kan støtte forslaget, som det ligger her, vil jeg bare nævne et par ting og dermed sende et signal til Enhedslisten om, at de er på helt galt spor, når de siger, at et lokalråd, hvis det beslutter et eller andet og indstiller til byrådet, som det hedder, og byrådet ikke er enig, har mulighed for at bremse den pågældende sag i op til et halvt år.
Jeg tror, det ville lamme mange kommuner ganske utrolig meget, hvis man skulle have et halvt års respit, hvor man kunne ligge og køre sagen frem og tilbage ude i lokalsamfundet.
En anden ting, som jeg også håber Enhedslisten er klar over – men det er ikke sikkert – er, at de skolebestyrelser, vi har rundtomkring, er lovfæstede.
Det her forslag lægger ganske enkelt op til, at lokalrådet er en instans over skolebestyrelsen.
Det tror jeg ville give nogle utrolig store konflikter rundtomkring, hvis man forestillede sig, at et sådant forslag blev gennemført.
Men nu nævnte jeg bare et par af de punkter, der er i forslaget.
Med hensyn til det skal jeg ikke lægge mig fast på antallet af medlemmer i et lokalråd.
Der peges her på mindst 21.
Det vil så sige, at man måske forestiller sig, at der i et lokalråd – jeg går ud fra, at Enhedslistens forslag meget bygger på et lokalråd i et bestemt geografisk område af en kommune – skal være mindst 21 medlemmer.
Jeg tror, det vil være noget, der overhovedet ikke kan komme til at fungere, men jeg ved godt, at Enhedslistens opfattelse nok gennemgående er den, at jo flere der er omkring bordet, jo bedre er det.
Det er ikke altid det rigtige.
Men nu bliver der vel her fra den 1. januar 2007 dannet 98 kommuner, så vidt jeg har overblik over det i øjeblikket.
Der vil jeg tage tråden op fra det, hr. Ole Stavad fremførte i sit ordførerindlæg, og som jeg næsten helt vil gøre til mit eget.
Det er, at det for de nye byråd, der kommer ud af den nye kommunalreform, ganske enkelt er meget, meget nødvendigt, at de som et af de allerøverste punkter på deres dagsorden i forberedelsesåret 2006, inden reformen træder i kraft den 1. januar 2007, gør sig tanker om, hvordan de vil binde den nye storkommune sammen, således at befolkningen om ikke fra dag et, men så meget hurtigt vænner sig til, at det er en ny storkommune, der er dannet, og at der er nogle ting, der måske fungerer på en lidt anden måde, men alligevel til fuld tilfredshed.
Vi kan ikke støtte forslaget, som det ligger her.
Men jeg vil gerne understrege til sidst, at der ikke skal herske spor tvivl om, heller ikke ud fra det, jeg har sagt i mit indlæg, at vi i Dansk Folkeparti i også ud fra de personlige erfaringer, jeg har fra min egen kommune, er meget positive over for tanken om et udstrakt demokrati ude i områderne.
Det er utrolig vigtigt at samarbejde, og det samarbejde bærer som regel god frugt, hvis begge parter yder en god indsats, dvs. både byrådene og de enkelte lokalråd.